Source: https://podpora.financnasprava.sk/506190-Odpis-nepreml%C4%8Dan%C3%BDch-poh%C4%BEad%C3%A1vok
Timestamp: 2020-02-28 16:13:00+00:00

Document:
Odpis nepremlčaných pohľadávok
Úvod > Daň z príjmov > Daň z príjmov právnickej osoby > Pohľadávky > Odpis > Odpis nepremlčaných pohľadávok
Odpis nepremlčanej pohľadávky v menovitej hodnote bez príslušenstva alebo jej neuhradenej časti je daňovým výdavkom u daňovníkov účtujúcich v sústave podvojného účtovníctva podľa § 19 ods.2 písm. r) zákona o dani z príjmov, ak sú splnené súčasne tieto podmienky:
- dátum vzniku pohľadávky od 1.1.2004,
- uplynutie zákonom stanovenej lehoty splatnosti pohľadávky (nad 360 dní, nad 720 dní, nad 1 080 dní),
- pohľadávka musí byť zahrnutá do zdaniteľných príjmov,
- na pohľadávku je možné tvoriť OP, ktorá je súčasne uznaná za daňový výdavok,
- pohľadávka musí byť riziková,
- pohľadávka musí byť nepremlčaná ocenená v menovitej hodnote bez príslušenstva,
Odpis pohľadávky podľa tohto ustanovenia sa nevzťahuje na pohľadávky nadobudnuté postúpením a na pohľadávky, ktoré možno vzájomne započítať so splatnými záväzkami.
Podľa § 19 ods. 2 písm. r) ZDP účinného od 1.1.2016 je daňovým výdavkom odpis príslušenstva pohľadávky do výšky opravnej položky, ktorá by bola uznaná za daňový výdavok podľa § 20 ods.22 ZDP. Opravná položka k príslušenstvu pohľadávky, ktoré bolo zahrnuté do zdaniteľných príjmov je daňovým výdavkom do výšky 100 % hodnoty príslušenstva, alebo jeho neuhradenej časti, ak od splatnosti pohľadávky, ku ktorej sa príslušenstvo viaže, uplynula doba dlhšia ako 1 080 dní. Ustanovenie sa použije po prvýkrát pri podaní DP po 31.decembri 2015.
Od 1.1.2018 na základe zmeny v §20 ods.22 zákona o dani z príjmov daňovník môže zahrnúť OP k príslušenstvu pohľadávky do daňových výdavkov po splnení nasledovných kritérií:
- alebo ak od splatnosti príslušenstva uplynula doba dlhšia ko 1080 dní
Otázka č. 1 – Odpis príslušenstva pohľadávky.
Daňovník účtujúci v sústave podvojného účtovníctva so zdaňovacím obdobím kalendárny rok zaúčtoval v r. 2017 do výnosov úrok z omeškania vo výške 900 € k pohľadávke za tovar splatnej 20.11.2016. V ktorom roku bude možné zahrnúť do daňových výdavkov odpis príslušenstva pohľadávky?
Keďže pohľadávka ku ktorej sa príslušenstvo viaže bude viac ako 1 080 dní po splatnosti až v novembri 2019 a úrok z omeškania bol zahrnutý u veriteľa do zdaniteľných príjmov na základe účtovníctva v čase vzniku (v r. 2017) , odpis príslušenstva pohľadávky charakteru úroku z omeškania bude daňovým výdavkom v zdaňovacom období roku 2019.Splatnosť príslušenstva pohľadávky nad 1 080 dní uplynie až v r.2020.
Otázka č. 2 – Pohľadávka zo zmluvnej pokuty.
Daňovník účtujúci v sústave podvojného účtovníctva so zdaňovacím obdobím kalendárny rok eviduje pohľadávku charakteru zmluvnej pokuty v menovitej hodnote 1 750 € z marca 2016. Vzhľadom na zmenu zákona o dani z príjmov od 1.1.2015 bude možné účtovný odpis nepremlčanej pohľadávky uznať aj za daňový výdavok podľa § 19 ods.2 písm. r) zákona o dani z príjmov ?
Ak je o zmluvnej pokute u veriteľa so zdaňovacím obdobím kalendárny rok od 1.1.2015 účtované do výnosov (u daňovníka so zdaňovacím obdobím hospodársky rok, ak je o zmluvnej pokute účtované až v hospodárskom roku, ktorý začal v r. 2015), ide o zdaniteľný príjem v čase, keď sa o ňom účtuje (nie je podmienka prijatia úhrady). Odpis takejto pohľadávky spĺňa podmienku zahrnutia do zdaniteľných príjmov a po splnení ostatných podmienok uvedených v § 20 ods.2 a 14 zákona o dani z príjmov (tvorba OP k takejto pohľadávke) je možné uznať za daňový výdavok odpis pohľadávky v r. 2017 vo výške 20%, v r. 2018 vo výške 50 % a v r. 2019 vo výške 100 %, ak pohľadávka nebude do tejto doby uhradená.
Otázka č. 3 – Pohľadávka z marketingovej štúdie.
V júli 2019 sme vypracovali marketingovú štúdiu pre nášho odberateľa vo výške 10 000 €. Ak platbu za štúdiu nedostaneme zaplatenú, môže byť odpis pohľadávky daňovým výdavkom podľa § 19 ods.2 písm. r) zákona o dani z príjmov?
Od 1.1.2015 sú výnosy z marketingovej štúdie u daňovníka so zdaňovacím obdobím kalendárny rok zdaniteľným príjmom až po prijatí úhrady podľa § 17 ods.19 písm. c) zákona o dani z príjmov (u daňovníka so zdaňovacím obdobím hospodársky rok až v hospodárskom roku, ktorý začal v r. 2015). Ak platba za marketingovú štúdiu nebude do 31.12.2019 prijatá, bude výška pohľadávky zaúčtovaná do výnosov u veriteľa znižovať výsledok hospodárenia. Odpis takejto pohľadávky nie je možné uznať za daňový výdavok podľa § 19 ods.2 písm. r) zákona o dani z príjmov ani v prípade, ak nebude uhradená po uplynutí stanovenej doby splatnosti podľa § 20 ods.14 zákona o dani z príjmov, pretože pohľadávka nie je zahrnutá do zdaniteľných príjmov.
Otázka č. 4 – Posúdenie podmienok pre daňový odpis pohľadávky
Daňovník účtujúci v sústave podvojného účtovníctva so zdaňovacím obdobím kalendárny rok eviduje pohľadávku v menovitej hodnote za poskytnutú službu vo výške 3 762 € splatnú 1. 3. 2017, ktorá je riziková, dlžník nekomunikuje, neodpovedá na výzvy veriteľa. Bude účtovný odpis takejto pohľadávky v r. 2019 aj daňovo uznaný ?
Odpis pohľadávky spĺňa podmienky na uznanie v účtovníctve vytvorenej OP do daňových výdavkov vo výške 50 %, pretože pohľadávka je k 31.12.2019 viac ako 720 dní po splatnosti a menej ako 1 080 dní po splatnosti. Na pohľadávku možno tvoriť buď daňovo uznanú OP vo výške 50 % , alebo sa daňovník môže rozhodnúť, že upustí od vymáhania pohľadávky a celú menovitú hodnotu pohľadávky v účtovníctve odpíše na ťarchu účtu 546- Odpis pohľadávky. V takom prípade do daňových výdavkov zahrnie účtovný odpis pohľadávky vo výške 50 % (1 881 €). Zvyšná časť odpísanej pohľadávky vo výške 50 % zvyšuje výsledok hospodárenia na r. 130 tlačiva daňového priznania k dani z príjmov právnickej osoby za rok 2019. V roku 2020 si daňovník nebude môcť túto zvyšnú časť pohľadávky vo výške 50 % uplatniť do daňových výdavkov, pretože pohľadávka bola v účtovníctve v plnej výške odpísaná (vyradená z majetku) už v r. 2019.
Otázka č. 5 – Odpis pohľadávky charakteru úroku z omeškania vzniknutého a zaúčtovaného do 31.12.2014
Daňovník účtujúci v sústave podvojného účtovníctva eviduje pohľadávku charakteru úroku z omeškania v menovitej hodnote 750 € z júna 2014. Možno účtovný odpis pohľadávky k 31.12.2019 uznať aj za daňový výdavok ?
Odpis pohľadávky nespĺňa podmienky pre tvorbu OP, ktorá by bola uznaná za daňový výdavok podľa § 20 ods. 14 zákona o dani z príjmov, pretože v roku vzniku pohľadávky (2014) zaúčtovaný výnos z neuhradenej pohľadávky nebol zahrnutý do zdaniteľných príjmov (znižoval výsledok hospodárenia z dôvodu neprijatia úhrady podľa § 17 ods.19 zákona o dani z príjmov platného do 31.12.2014). Odpis takejto pohľadávky v r. 2019 nie je daňovým výdavkom podľa § 19 ods. 2 písm. r) zákona o dani z príjmov. Rovnako sa postupuje v r. 2019 aj pri ostatných pohľadávkach vzniknutých a zaúčtovaných do konca roku 2014, resp. v hospodárskom roku, ktorý začal v roku 2014, u ktorých bola podmienka prijatia úhrady podľa § 17 ods.19 zákona o dani z príjmov platného do 31.12.2014 (zmluvné pokuty, poplatky z omeškania, kompenzačné platby a paušálna náhrada spojená s vymáhaním pohľadávky).
Príklad č. 6 – Vznik pohľadávky v roku 2003 a jej odpis
Daňovník účtujúci v sústave podvojného účtovníctva eviduje pohľadávku v menovitej hodnote za predaný tovar vo výške 2 500 €, ktorá vznikla v máji 2003. Je možné uznať odpis pohľadávky za daňový výdavok ?
Odpis pohľadávky nespĺňa podmienku vzniku po 1. 1. 2004, preto nie je možné uznať za daňový výdavok tvorbu OP podľa § 20 ods.14 zákona o dani z príjmov a teda ani odpis pohľadávky nie je daňovým výdavkom podľa § 19 ods. 2 písm. r) zákona o dani z príjmov. Daňovník však môže využiť pri zahrnutí tejto pohľadávky do daňových výdavkov ostatné ustanovenia zákona o dani z príjmov o odpise pohľadávok, ak splní podmienky v nich uvedené.
Príklad č. 7 – Odpis pohľadávky nadobudnutej v obstarávacej cene podľa § 19 ods.2 písm. r) zákona o dani z príjmov
Daňovník účtujúci v sústave podvojného účtovníctva eviduje pohľadávku nadobudnutú kúpou v obstarávacej cene 3 000 € dňa 15.11. 2016. Môžeme odpis pohľadávky v účtovníctve ku koncu roku 2019 zahrnúť aj do daňových výdavkov podľa § 19 ods.2 písm. r) zákona o dani z príjmov?
Nie, pretože odpis pohľadávok podľa citovaného ustanovenia sa nevzťahuje na pohľadávky nadobudnuté postúpením a na pohľadávky, ktoré možno započítať so splatnými záväzkami.
Otázka č. 8- Odpis pohľadávky do výšky MH 332 € v r.2019
Spoločnosť pohľadávku evidovanú v menovitej hodnote 150 €, plánuje k 31.12.2019 odpísať do nákladov. Možno zahrnúť do daňových výdavkov odpis tzv. drobnej pohľadávky do sumy 332 € aj v r.2019 na základe interného rozhodnutia účtovnej jednotky?
S účinnosťou od 1.1.2015 bolo ustanovenie § 19 ods.2 písm. i) zákona o dani z príjmov v znení platnom do 31.12.2014 zrušené a nahradené novým znením. Od 1.1.2015 teda daňovníci môžu zahrnúť odpis tzv. drobných pohľadávok (do sumy 332 €) do daňových výdavkov podľa podmienok uvedených v ustanovení § 19 ods.2 písm. h) a r) zákona o dani z príjmov platného od 1.1.2015.

References: § 19
 § 19
 § 20
 §20
 § 19
 § 20
 § 19
 § 17
 § 19
 § 20
 § 20
 § 17
 § 19
 § 17
 § 20
 § 19
 § 19
 § 19
 § 19
 § 19